作者：王之道
词牌/韵律：贺新郎

paragraphs: 又是春残去，倚东风、寒云淡日，堕红飘絮。
燕社鸿秋人不问，尽管吴声越鼓。
但短发、星星无数。
万事惟消彭泽醉，也何妨、袖卷长沙舞。
身与世，只如许。
阑干拍手闲情绪。
便明朝、苍烟白鹭，北山南浦。
笑指午桥桥畔路，帘幕深深院宇。
尚趁得、柳烟花雾。
我亦故山猿鹤怨，问何时、归棹双溪渚。
歌一曲，恨千缕。